Gedagte vir die dag: Dink met dank – ons vakansies (1)Foto verskaf aan Maroela Media Die sewende dag is die Here jou God se rusdag. Niemand in jou huis mag op daardie dag aangaan met gewone werk nie. Dit sluit in: jy, jou seuns en dogters, jou manlike en vroulike slawe, die vee wat aan jou behoort en alle buitelanders wat by jou oorbly. (Eksodus 20:10) Daar was nie vakansies in Bybelse tye nie en ook baie selde in die geskiedenis. Vakansie is ’n moderne konsep. Die ruskans van vakansie is ’n verbetering teenoor die misbruik van mense sedert die Industriële Revolusie. Dis ook uiters noodsaaklik vir oorwerkte mense, waarvan daar vandag baie is. Maar al is daar nie aaneenlopende vakansiedae in die Bybel nie, was daar iets beters: die weeklikse vakansie van ’n rusdag. Die Here het geweet dat ons “ontspanning” nodig het, die verligting van die daaglikse spanning deur te rus. Maar weereens dink moderne mense hulle weet beter as die Here. Ons dink dat ons sterk is en “alles kan vat”. Daarom hou ons dikwels maar net aan en aan werk sonder ’n rusdag. Ophou werk verg ’n wilsbesluit. Ek maak die keuse dat ek gaan ophou met al my planne om ryker te word asook al my inspanning om genoeg bymekaar te maak vir oorlewing. Dis dus eintlik ’n geloofsbesluit: Ek glo dat die Here vir my sorg, selfs as ek vannag gaan slaap én as ek een dag van die week rus. Lees in Eksodus 20:10 hoe die Here sê dat aanhou sonder ophou eintlik sonde is.